Na temelju čl.17. Izjave o osnivanju društva s ograničenom odgovornošću- RAZVOJNE AGENCIJE SRIJEM d.o.o. za poticanje gospodarstva i lokalnog razvoja, direktor RAZVOJNE AGENCIJE SRIJEM d.o.o. za poticanje gospodarstva i lokalnog razvoja, Adam Ćavar, struč.spec.oec. dana 22.11.2023. donosi sljedeći

**PRAVILNIK**

**O UREĐIVANJU POSTUPAKA DONIRANJA I SPONZORIRANJA**

Članak 1.

Ovim Pravilnikom se uređuje postupak doniranja i sponzoriranja u RAZVOJNOJ AGENCIJI SRIJEM d.o.o. za poticanje gospodarstva i lokalnog razvoja (dalje: Agencija).

Članak 2.

U smislu ovog Pravilnika doniranje je: darovanje financijskih i/ili drugih materijalnih sredstava organizacijama, aktivnostima, djelatnostima ili pojedincima koji se bave pozitivnim radom od općeg društvenog značaja ili kao darovanje u humanitarne svrhe, a na način da se tim činom promiče etičnost i društvena odgovornost prema socijalnoj zajednici ili pojedincu, i to bez ikakve naknade ili protučinidbe.

Članak 3.

U smislu ovog Pravilnika sponzoriranje je: financiranje, promoviranje i podupiranje drugih trgovačkih društava, neprofitnih organizacija, udruga, djelatnosti, aktivnosti ili osoba od društveno pozitivnog značenja pri čemu se sponzor odnosno Agencija za uzvrat oglašava ili se na drugi način promotivno ističe na način da to doprinosi njenom ugledu i prepoznatljivosti, te poslovnom interesu, a u skladu s ugovorom o sponzorstvu.

Članak 4.

Agencija će osobito podupirati sljedeća prioritetna područja:

* Poticanje izvrsnosti- obrazovanje, talenti, inovacije;
* Humanitarni projekti;
* Sport;
* Kultura;
* Zdravlje i zaštita okoliša;
* Projekte od posebne važnosti i koji su u skladu sa strateškim dokumentima Općine Nijemci,
* Druge općekorisne svrhe.

Članak 5.

Agencija neće donirati ili sponzorirati:

- političke stranke, nezavisne zastupnike, članove predstavničkih tijela JLP(R)S izabrane s liste grupe birača, nezavisne liste, odnosno liste grupe birača i kandidata,

- organizacije ili pojedince koji podupiru bilo kakav oblik diskriminacije,

- događanja koja su uvredljiva za javni moral i ukus,

- aktivnosti koje su neprimjerene, protuzakonite, uvredljive ili mogu uznemiriti javnost,

- organizacije koje imaju bilo kakvo dugovanje ili neizvršene obveze prema Agenciji, ovisnim društvima, Općini Nijemci i drugim javnim tijelima,

- organizacije i pojedince koji su svojim dosadašnjim radom štetili ugledu Agencije ili mu nanijeli materijalnu štetu,

- organizacije ili aktivnosti koje bi mogli štetiti ugledu ili poslovnim interesima Agencije.

Članak 6.

Postupak doniranja ili sponzoriranja započinje pisanim **zahtjevom** Agenciji za doniranjem ili sponzoriranjem.

Zahtjev mora sadržavati podatke o primatelju donacije ili sponzorstva, kratak opis i svrhu donacije/sponzoriranja.

Članak 7.

Odluku o doniranju/sponzoriranju donosi direktor Agencije.

Članak 8.

Agencija nije obvezna davati donacije i sponzorstva.

Članak 9.

Primatelji donacija i sponzorstva su dužni povratno izvijestiti Agenciju o održanim aktivnostima, te dostaviti odgovarajuću dokumentaciju iz koje je vidljivo da su obveze u cijelosti izvršene, odnosno sredstva za donaciju/sponzorstvo namjenski utrošena.

Članak 10.

Ova Odluka stupa na snagu danom donošenja.

U Nijemcima, 22.11.2023.

Direktor:

Adam Ćavar, struč.spec.oec.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_